
Podgorica, 8. septembar 2024.
Saopštenje za medije
PROGLAŠENI POBJEDNICI JEDANAESTOG FESTIVALA LUTKARSTVA:
GRAND PRIX FESTIVALA DODIJELJEN PREDSTAVI „STARA PLANINA“
U nedjelju veče su, u velikoj sali KIC-a „Budo Tomović“, proglašeni pobjednici jedanaestog izdanja Međunarodnog festivala lutkarstva Podgorica, Crna Gora 2024.

Grand prix za najbolju predstavu u cjelini dodijeljen je predstavi „Stara planina”, Pozorišta za decu i mlade Kragujevac, Srbija.      
Nagrada ,,Goran Bulajić“ za najbolju režiju dodijeljena je Emiliji Mrdaković za režiju predstave „Stara planina”, Pozorišta za decu Kragujevac.
Nagrada „Dragan Radulović” za najbolju dramaturgiju dodijeljena je Jeleni Stojanović Patrnogić,    za predstavu „Stara planina”, Pozorišta za decu i mlade Kragujevac.
Nagrada za najbolje estetsko-tehnološko rješenje lutaka dodijeljena je Luči Vidanović, za dizajn lutaka u predstavi „Sretna kućica”, Gradskog kazališta lutaka Rijeka, Hrvatska.
Nagrada za najbolju scenografiju dodijeljena je Klaudiji Lamantea za scenografiju u predstavi „Stara planina”,Pozorišta za decu i mlade Kragujevac.
Nagrada za najbolju originalnu muziku dodijeljena je Frenkiju Bogićeviću, za muziku u predstavi „Tarzan, gospodar džungle”, Gradskog pozorišta Podgorica.
Pet ravnopravnih nagrada za glumačko majstorstvo dodijeljeno je: Milici Vraneš, za ulogu u predstavi „Stara planina“, Pozorišta za decu i mlade Kragujevac, Aleksi Baleviću, za ulogu u predstavi „Tarzan, gospodar džungle“, Gradskog pozorišta Podgorica, Slobodanu Miljkoviću, za ulogu u predstavi „Bajka o ribaru i ribici“, Pozorišta lutaka Niš, Dariji Nešić, za ulogu u predstavi „Jan Bibijan“, Pozorišta za decu i mlade Kragujevac i Zlatku Viciću, za ulogu u predstavi „Sretna kućica“ Gradskog kazališta lutaka Rijeka.
Specijalna nagrada žirija za inventivnost, originalnost i preciznost izvođenja dodijeljena je predstavi BEBI – SFERA, Abun teatra, Vitoria–Gasteiz, Španija.
Dječiji žiri je za najbolju proglasio predstavu „Tarzan, gospodar džungle“, Gradskog pozorišta Podgorica.
Predsjednik stručnog žirija bio je Zoran Đerić, dramaturg i istoričar pozorišta, direktor Srpskog narodnog pozorišta iz Novog Sada, Srbija, a članovi su bili Kristina Obradović, glumica Crnogorskog narodnog pozorišta, Crna Gora, i Lucija Prstec Smolčec, kostimografkinja, umjetnička direktorica InPuT festa, Hrvatska.

U dječijem žiriju su bili Andrija Šaković – predsjednik, i članovi: Petar Đuranović, Anđela Čelebić, Nikolija Popović, Loran Ličina, Vučeta Janjušević, Jana Vojinović, Ksenija Pejović, Mila Čanović i Janja Milić.
Festival je zvanično zatvorila dr Jelena Nikolić Jovanović, vršiteljka dužnosti generalne direktorice Direktorata za kulturnoumjetničko stvaralaštvo.

„Večeras, kada zatvaramo vrata jedanaestog izdanja Međunarodnog festivala lutkarstva, pozdravljamo predan i naporan rad njegovih utemeljivača, usmjeren ka afirmaciji projekata za najmlađe. Sufinansijska podrška Ministarstva kulture i medija kulturno umjetničkim manifestacijama i festivalima jedan je od prioriteta razvoja crnogorske kulture. Važno je istaći i doprinos ravnomjernom razvoju kulture, budući da su programi bili realizovani i van Glavnog grada. Takođe, na ovaj način se doprinosi i razvoju regionalne saradnje u oblasti pozorišne umjetnosti, budući da su pred najmlađom, ali i starijom publikom, u danima koji su za nama bili programi iz šest zemalja“ kazala je Nikolić Jovanović.
Nakon prolašenja pobjednika i uručenja nagrada, u čast nagrađenih,  Gradsko kazalište lutaka Rijeka izvelo je predstavu „Sretna kućica”.

Jedanaesti međunarodni festival lutkarstva Podgorica – Crna Gora 2024 održavao se u periodu od 4. do 8. septembra 2024, u KIC-u „Budo Tomović”, u okviru Podgoričkog kulturnog ljeta. Festival je ove godine ugostio lutkarska pozorišta iz šest zemalja: Španije, Srbije, Hrvatske, Bosne i Hercegovine, Rumunije i Crne Gore. Predstave su, osim u Podgorici, odigrane u još četiri grada na sjeveru Crne Gore: u Andrijevici, Plavu, Mojkovcu i na Žabljaku.

Festival je održan uz podršku Ministarstva kulture i medija Crne Gore, Sekretarijata za kulturu Glavnog grada Podgorica, KIC-a Budo Tomović, te ostalih sponzora, donatora i prijatelja. 
Fotografije sa Festivala su dostupne na zvaničnom sajtu www.lutkarstvo.me, kao i na FB stranici Međunarodni festival lutkarstva, Podgorica - Crna Gora (www.facebook.com/lutkarstvo) i Instagram profilu @lutkarstvo.me.

